作者:李昴英
標題:摸魚兒
內容:繞西園、粉籠千雉，鏡池屏石天造。主人意匠工收拾，華屋落成聞早。輪奐巧。望縹緲、五雲深處移蓬島。油幢羽葆。指貔虎長驅，鯨鯤網取，電走捷旗報。鐃吹髮，回廡連屯飲犒。海山波靜煙掃。綸巾蕭散環珠履，春滿綠楊芳草。人境好。是握穗五翁，福地無塵到。芝書在道。便整頓乾坤，經營萬宇，棟國要元老。